TEST: LG 55SJ850V | Lyd & Billede
test: LG 55SJ850V
Af Audun Hage | 10/11/2017
Lidt for grå sort
Med bred betragtningsvinkel og flot farvegengivelse står 55SJ850 som en interessant model i prisklassen. Men det kan ikke måle sig med LG’s egne OLED-skærme.
Glimrende smart-platform og dejlig bred betragtningsvinkel.
Begrænset sortniveau og kontrast.
LG har for tiden stor succes med deres højteknologiske OLED-skærme, og den model, vi tester her – 55SJ850V – kan også til forveksling ligne en OLED. LG’s tv har et slankt og stiligt design, der imiterer den “Picture on Glass”-udførelse, som vi kender fra kostbare tv’er som OLED65E7V. Bagsiden er klædt i hvid plast med mulighed for at skjule ledningerne og trække dem gennem den slanke buede fod.
55SJ850 kører LG’s eget operativsystem, WebOS, som er et af de absolut bedste på markedet efter vores mening – betydelig bedre og mere tv-venligt end Android. Betjeningen sker ved hjælp af pegefjernbetjeningen Magic Remote, som også kan programmeres til at styre andre tilsluttede enheder, f.eks. tv-bokse og Blu-ray-afspillere.
LG’s system er både grafisk lækkert, hurtigt og nemt i brug. App-udbuddet er også godt med et væld af lokale tjenester om bord.
LG’s bedste LCD-skærme anvender såkaldt Nano Cell-teknologi – bittesmå partikler, der reagerer på lys og giver stærkere, mere nuancerede farver. Farverne ser fremragende ud, og i kombination med kraftig lysstyrke giver 55SJ850 en glimrende billedoplevelse til prisen.
LG-skærmen har endnu et es oppe i ærmet: I lighed med OLED-skærmene understøtter den HDR-formatet Dolby Vision, der giver mærkbart mere dynamisk kontrast end HDR10-standarden. Netflix-serier som 2. sæson af Stranger Things ser fantastisk ud med masser af detaljer i både lyse og mørke scener. Alt tyder på, at Dolby Vision-formatet bidrager til optimal udnyttelse af billedpanelets kapacitet.
55SJ850 bruger et LCD-panel af IPS-typen, som er kendt for at give bedre betragtningsvinkel. Vi mærker også i praksis, hvordan LG-skærmen bevarer farvegengivelsen i en langt skarpere vinkel end de andre skærme i testen. Det er afgjort værd at tænke på, hvis du har en bred sofa med mange siddepladser.
Den brede betragtningsvinkel kommer imidlertid lidt på bekostning af kontrast og sortniveau. 55SJ850 kan ikke hamle op kontrasten fra Sony eller TCL, og det er heller ikke i nærheden af sortniveauet fra LG’s egne OLED-skærme. Vi bemærker også en tendens til clouding (lyse pletter i kanten af panelet), der trækker ned på det samlede indtryk.
Lydsystemet i LG-skærmen skulle angiveligt være tunet af Harman Kardon og har en ret fyldig og basrig klang med anvendelig klarhed. Det giver en udmærket allround-lyd, selv om man nok bør tænke i retning af en soundbar.
LG 55SJ850 leverer flot billedkvalitet, og HDR-funktionen brillerer med understøttelse af Dolby Vision. Det mangler imidlertid meget på kontrast for at kunne hamle op med de allerbedste i testen, og LG’s eget OLED55B7V fremstår som et bedre køb.
Bedste pris på LG 55SJ850V
Størrelse/type: 55” 4K LED LCD Opløsning: 3840 x 2160 (4K Ultra HD) Operativsystem: WebOS 3.5 Indgange: 3 x HDMI, 3 x USB Udgange: Optisk digital lydudgang HDR: HDR10, Dolby Vision Web: lg.com